“કહેવત છે કે વર મરો, કન્યા મરો પરંતુ ગોરનું તરભાણું ભરો...” એ ન્યાયે કોર્પોરેટ ગવર્મેન્ટ લોકોના ખિસ્સા હળવા કરીને ટેક્સના વિષચક્રમાં લોકોને ફસાવતી જ જાય છે. કેન્દ્ર સરકારે જ્યારથી ડેઇલી બેઝ પર ઓઇલ કંપનીઓને ભાવવધારાની છૂટ આપી છે ત્યારથી પેટ્રોલ અને ડીઝલના ભાવ વધી રહ્યાં છે પરંતુ કેન્દ્ર કે રાજ્ય સરકાર સામાન્ય જનતાને રાહત આપવાના મૂડમાં નથી. પેટ્રોલિયમ પ્રધાન પિયુષ ગોયલ વારંવાર કહે છે કે પેટ્રોલિયમ પેદાશોને જીએસટીમાં આવરી લેવામાં આવે તો લોકોને રાહત મળી શકે છે પરંતુ મોદી સરકારના નાણામંત્રી અરૂણ જેટલી તેમાં સહમત થતાં નથી. મોદી શાસનના ચાર વર્ષમં પેટ્રોલમાં 13 ટકા અને ડીઝલમાં 400 ટકાથી વધુ કુલ 11 વખત એક્સાઇઝ ડ્યુટીમાં વધારો કરવામાં આવ્યો છે. ગુજરાત સરકાર પણ 24 ટકા વેટ ઉઘરાવતી હોવાથી ગુજરાતમાં પેટ્રોલ અને ડીઝલના ભાવ 70 ઉપર પહોંચી ગયા છે. દેશની ઓઇલ કંપનીઓએ લોકોના ખિસ્સામાંથી વર્ષે 90,000 કરોડની લૂંટ કરી છે. ગુજરાતમાં વર્ષે 8000 કરોડ આ પેદાશોમાંથી મળે છે અને સરકાર તે આવક ગુમાવવા માગતી નથી.